Ο Πόλεμος των Άστρων (ταινία)

Ο Πόλεμος των Άστρων (γνωστό και ως Ο Πόλεμος των Άστρων: Επεισόδιο IV - Μια Νέα Ελπίδα) (πρωτότυπος τίτλος: Star Wars, γνωστό και ως Star Wars Episode IV: A New Hope) είναι αμερικανική ταινία επιστημονικής φαντασίας, του 1977, σε σκηνοθεσία και σενάριο του Τζορτζ Λούκας. Είναι η πρώτη ταινία της σειράς Ο Πόλεμος των Άστρων, ενώ χρονολογικά ως προς την υπόθεση, είναι η τέταρτη. Με την επαναστατική χρήση των ειδικών εφέ, της αντισυμβατικής επεξεργασίας και του συνδυασμού επιστημονικής φαντασίας και επικού σεναρίου, η πρώτη ταινία της σειράς Ο Πόλεμος των Άστρων είναι μια από τις πιο επιτυχημένες και σημαντικές ταινίες όλων των εποχών.

Τοποθετημένη "πριν από πολύ καιρό σ' ένα Γαλαξία πολύ, πολύ μακρινό", η ταινία ακολουθεί μια ομάδα μαχητών της ελευθερίας, γνωστών ως η Επαναστατική Συμμαχία, που έχει στόχο την καταστροφή του Άστρου του Θανάτου, ενός διαστημικού σταθμού που είναι ένα πανίσχυρο όπλο της σατανικής Γαλαξιακής Αυτοκρατορίας. Αυτός ο πόλεμος διακόπτει την απομονωμένη ζωή του νεαρού αγρότη Λουκ Σκαϊγουώκερ, όταν κατά τύχη αγοράζει τα ρομπότ που έχουν τα κλεμμένα σχέδια του Άστρου του Θανάτου. Αφότου η Αυτοκρατορία αρχίζει μια αδίστακτη και καταστροφική έρευνα για τα ρομπότ, ο Σκαϊγουώκερ αποφασίζει να ακολουθήσει τον Δάσκαλο Τζεντάι Όμπι-Ουάν Κενόμπι σε μια παράτολμη αποστολή διάσωσης της ιδιοκτήτριας των ρομπότ, της επαναστάτριας Πριγκίπισσας Λέια και διάσωσης του ίδιου του Γαλαξία.

Η ταινία γυρίστηκε με τον εξωφρενικά μικρό προϋπολογισμό των $11 εκατομμυρίων και κυκλοφόρησε στις 25 Μαΐου 1977, έχοντας κέρδη $460 εκατομμύρια στις ΗΠΑ και $314 εκατομμύρια εκτός αυτής, ξεπερνώντας την ταινία Τα σαγόνια του καρχαρία ως η ταινία με τα υψηλότερα κέρδη όλων των εποχών, ώσπου την πέρασε το Ε.Τ. ο Εξωγήινος το 1982. Προσαρμοσμένη στον πληθωρισμό, είναι η δεύτερη πιο επικερδής ταινία όλων των εποχών σε ΗΠΑ και Καναδά, και η τρίτη παγκοσμίως. Από τα πολλά βραβεία που απέσπασε η ταινία, έλαβε 10 υποψηφιότητες για Όσκαρ, κερδίζοντας έξι βραβεία. Οι υποψηφιότητες περιλάμβαναν το Όσκαρ Β' Ανδρικού Ρόλου για τον Άλεκ Γκίνες και το Όσκαρ Καλύτερης Ταινίας. Ο Πόλεμος των Άστρων συχνά κατατάσσεται ανάμεσα στις καλύτερες ταινίες όλων των εποχών. Το 1989 η ταινία ήταν μια από τις πρώτες που προστέθηκαν στο Εθνικό Μητρώο Κινηματογράφου των ΗΠΑ από την Βιβλιοθήκη του Κογκρέσου ως "πολιτικά, ιστορικά ή αισθητικά σημαντική". 

Ο Λούκας επανακυκλοφόρησε την ταινία πολλές φορές, κάποτε με σημαντικές αλλαγές. Οι πιο αξιοπρόσεκτες εκδοχές ήταν στην Ειδική Έκδοση του 1997, η κυκλοφορία του DVD το 2004 και η κυκλοφορία του Blu-ray το 2011, που έχουν τροποποιημένα εφέ μέσω υπολογιστή, αλλαγμένους διαλόγους και επιπρόσθετες σκηνές.

 Πλοκή 
"Πριν από πολύ καιρό, σ’ ένα Γαλαξία πολύ, πολύ μακρινό" κυβερνά το σιδηρόφρακτο και καταπιεστικό καθεστώς της Γαλαξιακής Αυτοκρατορίας. Μια Επανάσταση έχει ξεσπάσει εναντίον της στυγνής δικτατορίας, οργανωμένη από την Επαναστατική Συμμαχία. Οι Επαναστάτες υποκλέπτουν τα σχέδια του Άστρου του Θανάτου, του ισχυρότερου όπλου της Αυτοκρατορίας, που έχει τη δυνατότητα να καταστρέψει έναν ολόκληρο πλανήτη. Η Πριγκίπισσα Λέια που έχει τα σχέδια, αιχμαλωτίζεται από τον Νταρθ Βέιντερ αλλά τα αποθηκεύει μέσα στο ρομπότ R2-D2, το οποίο στέλνει με το ρομπότ C-3PO στον πλανήτη Τατουίν, για να βρουν τον Όμπι-Ουάν Κενόμπι, έναν από τους ελάχιστους Τζεντάι που έχουν επιζήσει.

Τα δύο ρομπότ σχεδόν αμέσως αιχμαλωτίζονται από εμπόρους Τζάβα, οι οποία τα πουλούν στους αγρότες υγρασίας Όουεν και Μπερού Λαρς, και τον ανιψιό τους Λουκ Σκαϊγουώκερ. Ενώ ο Λουκ καθαρίζει τον R2-D2, βρίσκει τυχαία ένα μέρος από το μήνυμα της Λέια, στο οποίο ζητά τη βοήθεια του Όμπι-Ουάν Κενόμπι. Ο μόνος Κενόμπι που ξέρει ο Λουκ είναι ένας γέρος ερημίτης με το όνομα Μπεν, που ζει στους κοντινούς λόφους. Το επόμενο πρωί ο R2-D2 ξεφεύγει για να βρει τον Όμπι-Ουάν και ο Λουκ αναζητώντας το ρομπότ, βρίσκει τον Μπεν Κενόμπι, που ομολογεί πως είναι ο Όμπι-Ουάν. Ο γηραιός ερημίτης διηγείται στον Λουκ τις μέρες του ως Τζεντάι και πώς τους εξολόθρευσε η Αυτοκρατορία. Σε αντίθεση με τα λόγια του θείου του, ο Λουκ μαθαίνει πως ο πατέρας του, ο Άνακιν Σκαϊγουώκερ πολέμησε μαζί με τον Όμπι-Ουάν, πριν "να τον προδώσει και να τον σκοτώσει ο Βέιντερ", ο πρώην μαθητής του Όμπι-Ουάν που στράφηκε "στην σκοτεινή πλευρά της Δύναμης". Ο Λουκ που έχει κληρονομήσει τις μεγάλες δυνατότητες στη Δύναμη τις οποίες είχε ο πατέρας του, παίρνει από τον Όμπι-Ουάν και το φωτόσπαθο του Άνακιν.

Ο Όμπι-Ουάν βλέπει όλο το μήνυμα της Λέια, στο οποίο ικετεύει το γηραιό Τζεντάι να πάρει τα σχέδια του Άστρου του Θανάτου στην πατρίδα της, τον πλανήτη Άλντερααν, ώστε να τα δει και να τα αναλύσει ο πατέρας της. Ο Όμπι-Ουάν ζητά από τον Λουκ να τον συνοδεύσει και να μάθει τους τρόπους της Δύναμης. Ο Λουκ στην αρχή αρνείται, αλλά αλλάζει γνώμη όταν ανακαλύπτει πως οι στρατιώτες της Αυτοκρατορίας κατάστρεψαν το σπίτι του και σκότωσαν τους θείους του, ψάχνοντας τον C-3PO και τον R2-D2. Ο Όμπι-Ουάν και ο Λουκ προσλαμβάνουν το λαθρέμπορο Χαν Σόλο και τον Γούκι πιλότο του, Τσουμπάκα, για να τους μεταφέρουν με το σκάφος τους, το Μιλένιουμ Φάλκον.

Μόλις φτάνει το Φάλκον στον Άλντερααν, ανακαλύπτουν πως ο πλανήτης έχει καταστραφεί με διαταγή του κυβερνήτη του Άστρου του Θανάτου, του Μεγάλου Μοφφ Τάρκιν, με σκοπό να επιδείξει σ' όλο τον Γαλαξία τη δύναμη του σταθμού μάχης. Το Φάλκον πιάνεται στην ακτίνα έλξης του Άστρου του Θανάτου και μεταφέρεται στην αποβάθρα του. Ενώ ο Όμπι-Ουάν ξεκινά να αχρηστεύει την ακτίνα έλξης, ο R2-D2 ανακαλύπτει πού είναι φυλακισμένη η Λέια και ο Λουκ με τη βοήθεια του Χαν και του Τσουμπάκα τη σώζουν. Μετά από πολλές περιπέτειες, φτάνουν πίσω στο Φάλκον, αλλά ο Όμπι-Ούαν θυσιάζεται σε μια μονομαχία με τον Βέιντερ. Το Φάλκον ξεφεύγει από το Άστρο του Θανάτου, όμως η Αυτοκρατορία είχε προλάβει να βάλει πομπό στο διαστημόπλοιο για να βρει τη μυστική βάση των Επαναστατών στον πλανήτη Γιάβιν IV.

Οι επαναστάτες αναλύουν τα σχέδια του Άστρου του Θανάτου και αποκαλύπτουν μια τρωτή μπουκαπόρτα εξαερισμού που οδηγεί στον αντιδραστήρα του σταθμού. Ο Λουκ εντάσσεται στην ομάδα επίθεσης, αλλά ο Χαν παίρνει την αμοιβή του για τη διάσωση και τα σχέδια και φεύγει, παρά τις παρακλήσεις του Λουκ. Στη μάχη που ακολουθεί, οι επαναστάτες έχουν βαριές απώλειες μετά από πολλές αποτυχημένες επιθέσεις και ο Λουκ έχει μείνει μαζί μ' ελάχιστους πιλότους για μια τελευταία προσπάθεια. Ο Βέιντερ και μια ομάδα μαχητικών είναι έτοιμη να καταρρίψουν το σκάφος του Λουκ, όμως ο Χαν Σόλο γυρίζει την τελευταία στιγμή και καταστρέφει τα μαχητικά της Αυτοκρατορίας, στέλνοντας τον Βέιντερ να αιωρείται μακριά από τη μάχη. Με την βοήθεια του φαντάσματος του Όμπι-Ουάν, ο Λουκ χρησιμοποιεί τη Δύναμη και ευστοχεί στη βολή του, καταστρέφοντας το Άστρο του Θανάτου, δευτερόλεπτα πριν ο σταθμός μάχης χτυπήσει τη βάση των επαναστατών. Ο Λουκ και ο Χαν παρασημοφορούνται από την Λέια για τον ηρωισμό τους.

 Διανομή 
Μαρκ Χάμιλ ως ο Λουκ Σκαϊγουώκερ
Άλεκ Γκίνες ως ο Όμπι-Ουάν "Μπεν" Κενόμπι
Κάρι Φίσερ ως η Λέια Οργκάνα
Χάρισον Φορντ ως ο Χαν Σόλο
Πίτερ Μέιχιου ως ο Τσουμπάκα
Πίτερ Κάσινγκ ως ο Μέγας Μοφφ Τάρκιν
Ντέιβιντ Πράουζ ως η σωματική μορφή του Νταρθ Βέιντερ
Τζέιμς Ερλ Τζόουνς ως η φωνή του Νταρθ Βέιντερ
Άντονι Ντάνιελς ως ο C-3PO
Κέννι Μπέικερ ως ο R2-D2
Φιλ Μπράουν ως ο Όουεν Λαρς
Σίλα Φρέιζερ ως η Μπερού Γουάιτσαν Λαρς

Βραβεία και Υποψηφιότητες
ΒραβείοΚατηγορίαΥποψήφιοςΑποτέλεσμαΌσκαρ  Καλύτερη Ταινία   Γκάρι Κερτζ  Καλύτερος Σκηνοθέτης Τζορτζ Λούκας Καλύτερο Σενάριο Γραμμένο Κατευθείαν για την Οθόνη  Τζορτζ Λούκας Καλύτερος Β' Ανδρικός Ρόλος  Άλεκ Γκίνες Καλύτερη μουσική επένδυση Τζον Γουίλιαμς Καλύτερος ήχος  Ντον ΜακΝτούγκαλ, Ρέι Γουές, Μπομπ Μίνκλερ & Ντέρεκ Μπολλ   Καλύτερο μοντάζ  Πολ Χιρτς, Μαρσία Λούκας & Ρίτσαρντ Τσιού   Καλύτερη Καλλιτεχνική Διεύθυνση  Τζον Μπάρι, Νόρμαν Ρέινολτς, Λέσλι Ντίλλεϊ & Ρότζερ Κρίστιαν  Καλύτερα κοστούμια  Τζον Μόλλο  Καλύτερα εφέ, οπτικά εφέ  Τζον Στίαρς, Τζον Ντύκστρα, Ρίτσαρντ Έντλουντ, Γκραντ ΜακΚιούν & Ρόμπερτ Μπλάλακ   Ειδικό Βραβείο Συνεισφοράς/Επιτεύγματος  Μπεν Μπαρτ 
για τα εφέ ήχου (για τη δημιουργία των εξωγήινων πλασμάτων και τις φωνές των ρομπότ)  ΝίκηΧρυσές Σφαίρες  Καλύτερη Δραματική Ταινία   Καλύτερος Σκηνοθέτης Ταινίας   Τζορτζ Λούκας Καλύτερος Β' Ανδρικός Ρόλος Άλεκ Γκίνες Καλύτερη Μουσική  Τζον Γουίλιαμς Βραβεία BAFTA  Καλύτερης Ταινίας   Καλύτερου Μοντάζ   Πολ Χιρτς, Μαρσία Λούκας & Ρίτσαρντ Τσιού  Καλύτερου Σχεδιασμού Παραγωγής  Τζον Μπάρι   Καλύτερου Σχεδιασμού Κοστουμιών  Τζον Μόλλο   Καλύτερης Μουσικής Επένδυσης  Τζον Γουίλιαμς  Καλύτερου Ήχου  Σαμ Σόου, Ρόμπερτ Ρ.Ραντλέτζ, Γκόρντον Ντέιβισον, Τζιν Κόρσο, Ντέρεκ Μπολλ, Ντον ΜακΝτούγκαλ, Μπομπ Μίνκλερ, Ρέι Γουεστ, Μάικλ Μίνκλερ, Λες Φρεχόλτζ, Ρίτσαρντ Πόρτμαν & Μπεν Μπαρτ   Γκράμι   Album της χρονιάς Τζον Γουίλιαμς, Φιλαρμονική Ορχήστρα του Λονδίνου
για το άλμπουμ Πόλεμος των Άστρων Υποψηφιότητα   Καλύτερη αρχική σύνθεση για Κινηματογραφικό ή Τηλεοπτικό Πρόγραμμα Τζον Γουίλιαμς
για τον Πόλεμο των Άστρων ΝίκηΚαλύτερη Οργανική Σύνθεση Τζον Γουίλιαμςγια το "Main Title" από τον Πόλεμο των Άστρων  Καλύτερη Ποπ Οργανική Εκτέλεση Τζον Γουίλιαμς
για το "Main Title" από τον Πόλεμο των Άστρων  ΝίκηSaturn Awards   Καλύτερη ταινία επιστημονικής φαντασίας    Καλύτερη σκηνοθεσία  Τζορτζ Λούκας  Καλύτερο σενάριο  Τζορτζ Λούκας  Α' Ανδρικός ρόλος  Μαρκ Χάμιλ  Α' Ανδρικός ρόλος  Χάρισον Φορντ  Α' Γυναικείος ρόλος Κάρι Φίσερ  Β' Ανδρικός ρόλος   Άλεκ Γκίνες  Β' Ανδρικός ρόλος   Πίτερ Κάσινγκ    Καλύτερη Μουσική  Τζον Γουίλιαμς  Καλύτερα ειδικά εφέ   Τζον Ντύκστρα & Τζον Στίαρς   Καλύτερα κοστούμια  Τζον Μόλλο   Καλύτερο μακιγιάζ Ρικ Μπεΐκερ & Στιούαρτ Φρίμπορν    Έξοχου Μοντάζ  Πολ Χιρτς, Μαρσία Λούκας & Ρίτσαρντ Τσιού    Έξοχης Τεχνικής Διεύθυνσης  Νόρμαν Ρεΐνολντς & Λέσλι Ντίλλεϊ   Έξοχου Ήχου  Μπεν Μπαρτ, Ντον ΜακΝτούγκαλ, & Σαμ Σόου     Έξοχης Διακόσμησης Σετ  Ρότζερ Κρίστιαν   Έξοχου ΦωτογράφουΕιδικό Βραβείο  Γκίλμπερτ Τέιλορ     

Παραπομπές

 Εξωτερικοί σύνδεσμοι 

 StarWars.com - Επίσημη ιστοσελίδα
 Ο Πόλεμος των Άστρων: Επεισόδιο 4 - Μια Νέα Ελπίδα στο IMDb
 Μια Νέα Ελπίδα στο cine.gr
 Wookieepedia

Κατηγορία:Αμερικανικές ταινίες της δεκαετίας 1970
Κατηγορία:Ταινίες παραγωγής 20th Century Fox
Κατηγορία:Ταινίες του 1977
Κατηγορία:Αμερικανικές ταινίες επιστημονικής φαντασίας
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Επικές ταινίες
Κατηγορία:Περιπέτεια επιστημονικής φαντασίας (ταινίες)
Κατηγορία:Διαστημική περιπέτεια (ταινίες)
Κατηγορία:Ταινίες διαστημικής όπερας
Κατηγορία:Ταινίες των οποίων ο μοντέρ κέρδισε Όσκαρ Καλύτερου Μοντάζ
Κατηγορία:Ταινίες που κέρδισαν Όσκαρ Καλύτερης Πρωτότυπης Μουσικής
Κατηγορία:Ταινίες που κέρδισαν Όσκαρ Καλύτερου Επεξεργασμένου Ήχου
Κατηγορία:Ταινίες των οποίων ο καλλιτεχνικός διευθυντής κέρδισε Όσκαρ Καλύτερης Καλλιτεχνικής Διεύθυνσης
Κατηγορία:Ταινίες με μουσική σύνθεση Τζον Γουίλιαμς
Κατηγορία:Ταινίες που κέρδισαν το Όσκαρ καλύτερων οπτικών εφέ
Κατηγορία:Ταινίες παραγωγής Lucasfilm
Κατηγορία:Ταινίες γυρισμένες στην Τυνησία
Κατηγορία:Ταινίες γυρισμένες στην Αγγλία
Κατηγορία:Ταινίες γυρισμένες στην Αριζόνα
Κατηγορία:Ταινίες γυρισμένες στην Καλιφόρνια
Κατηγορία:Ταινίες που κέρδισαν Όσκαρ Καλύτερης Ενδυματολογίας
Κατηγορία:Αγγλόφωνες ταινίες
Κατηγορία:Ταινίες Εθνικού Μητρώου Κινηματογράφου Ηνωμένων Πολιτειών Αμερικής
Κατηγορία:Ταινίες Star Wars Skywalker Saga